
Grozījumi Ministru kabineta 2018. gada 21. augusta noteikumos Nr. 537 "Sadzīves atkritumu masas un tilpuma attiecības mērījumu veikšanas kārtība un nosacījumi"
Izdoti saskaņā ar Atkritumu apsaimniekošanas likuma
39. panta sestās daļas 1., 2. un 3. punktu
· Izdarīt Ministru kabineta 2018. gada 21. augusta noteikumos Nr. 537 "Sadzīves atkritumu masas un tilpuma attiecības mērījumu veikšanas kārtība un nosacījumi" (Latvijas Vēstnesis, 2018, 168. nr.) šādus grozījumus:
· 1. Papildināt ar 3.3. apakšpunktu šādā redakcijā:
· "3.3. izmanto pašvaldības noteikto faktiskās atkritumu masas un tilpuma attiecību, ņemot vērā šo noteikumu 2. punktā minētā atkritumu apsaimniekotāja pašvaldībai sniegtos datus par iepriekšējā kalendāra gadā attiecīgajā sadzīves atkritumu apsaimniekošanas zonā savākto nešķiroto sadzīves atkritumu apjomu (kubikmetros) un atkritumu apsaimniekošanas reģionālā centra sniegtos datus par iepriekšējā kalendāra gadā no šo noteikumu 2. punktā minētā atkritumu apsaimniekotāja pieņemto nešķiroto sadzīves atkritumu masu (tonnās) no attiecīgās sadzīves atkritumu apsaimniekošanas zonas."
· 2. Papildināt ar 5.4. apakšpunktu šādā redakcijā:
· "5.4. kārtību, kādā tiek reģistrēti un iesniegti pašvaldībā sadzīves atkritumu masas un tilpuma noteikšanas rezultāti, ja tiek izmantots šo noteikumu 3.3. apakšpunktā minētais sadzīves atkritumu masas un tilpuma attiecības noteikšanas veids."
· 3. Izteikt 9. punktu šādā redakcijā:
· "9. Šo noteikumu 3.1. vai 3.2. apakšpunktā minētajā gadījumā atkritumu apsaimniekotājs šo noteikumu pielikumā minēto informāciju par iepriekšējā kalendāra gadā veiktajiem sadzīves atkritumu masas un tilpuma mērījumiem vai aprēķināto masas un tilpuma attiecību un piemērojamo koeficientu līdz kārtējā gada 1. martam rakstveidā iesniedz pašvaldībā, ar kuru tas atbilstoši Atkritumu apsaimniekošanas likuma 18. pantam ir noslēdzis līgumu par sadzīves atkritumu apsaimniekošanu attiecīgajā sadzīves atkritumu apsaimniekošanas zonā."
· 4. Papildināt ar 11. punktu šādā redakcijā:
· "11. Pašvaldības līdz 2026. gada 1. novembrim izvērtē šo noteikumu 3.3. apakšpunktā minētā faktiskās atkritumu masas un tilpuma attiecības noteikšanas veida  lietderību to  administratīvajās teritorijās un, ja nepieciešams, vienojas ar šo noteikumu 5. punktā minēto atkritumu apsaimniekotāju par šo noteikumu 5. punktā minētās vienošanās noslēgšanu, iekļaujot šo noteikumu 3.3. apakšpunktā minēto faktiskās atkritumu masas un tilpuma attiecības noteikšanas veidu."

